Diari Oficial de la Generalitat Valenciana


Sumari del DOGV 2796, del 22-07-1996 (1996/838863)

ORDRE d'1 de juliol de 1996, de la Conselleria de Cultura, Educació i Ciència, per la qual es convoca el concurs públic d'ajudes per al desplegament de projectes de compensació educativa en centres privats concertats d'Educació Primària/EGB, per al curs 1996/97.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2796

Data del DOGV
:   22-07-1996

Secció del DOGV
:   ALTRES DISPOSICIONS

Número del document
:   1996/838863


Data del document
:   01-07-1996

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE d'1 de juliol de 1996, de la Conselleria de Cultura, Educació i Ciència, per la qual es convoca el concurs públic d'ajudes per al desplegament de projectes de compensació educativa en centres privats concertats d'Educació Primària/EGB, per al curs 1996/97.   
La Llei Orgànica 8/1985, de 3 de juliol (BOE núm. 159, de 4 de juliol), Reguladora del Dret a l'Educació (LODE), desplega el mandat establert per l'article 27 de la Constitució espanyola, en reconèixer el dret de tots els ciutadans i ciutadanes a una educació que assegure el ple desenvolupament de la seua personalitat i promoga el principi d'igualtat d'oportunitats sense discriminacions de cap mena.  
La garantia d'aquest principi bàsic per part de les administracions públiques es consagra en l'article 63.1 de la Llei Orgànica 1/1990, de 3 d'octubre (BOE núm. 238, de 4 d'octubre), d'Ordenació General del Sistema Educatiu (LOGSE), en assenyalar que els poders públics desplegaran les accions de caràcter compensatori en relació a les persones, grups i àmbits territorials que es troben en situacions desafavorides, per a la qual cosa proveiran recursos econòmics.  
En aquest context, l'atenció educativa preferent i diferenciada prestada a col·lectius desafavorits per raons de tipus geogràfic, socioeconòmic o cultural, assolida mitjançant la implantació i desplegament dels projectes d'actuació educativa preferent, aconsella continuar amb les polítiques de suport empreses i així, en concordança amb el que estableix l'article 65.3 de la LOGSE, la Generalitat Valenciana vol continuar millorant la qualitat de l'ensenyament dels centres docents d'Educació Infantil i Primària ubicats a zones rurals i urbanes desafavorides o susceptibles de millorar aspectes relacionats amb la integració de minories ètniques. El degut reconeixement de l'esforç dut a terme en aquest camp educatiu per un bon nombre de centres privats concertats, complementant així les actuacions realitzades per la Generalitat Valenciana en els centres públics, ha fet necessària un any més la creació d'una línia de subvenció destinada a donar suport econòmic al desplegament dels projectes de compensació educativa que posen en marxa aquests centres.  
Per tot això, en virtut de les facultats que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
La Conselleria de Cultura, Educació i Ciència, dins els límits pressupostaris aprovats amb aquesta finalitat, concedirà ajudes adreçades al desplegament dels projectes de compensació educativa realitzats per centres privats concertats d'Educació Primària/EGB, per al curs 1996-97, a l'àmbit de la Comunitat Valenciana.  
Segon  
1. L'import global màxim que podrà assignar-se, en concepte d'aquestes ajudes, per al primer quadrimestre del curs escolar 1996-97, serà de 19.032.815 PTA., i l'abonament es realitzarà a càrrec de la línia de subvenció 4,12 de la secció, el servei i el programa 79.45.400.66 d'Ensenyament Primari del Pressupost de la Generalitat Valenciana per a 1996.  
2. Les ajudes per a la resta del curs escolar 1996-97 quedaran condicionades a l'existència de crèdit pressupostari suficient i adequat per atendre-les en la corresponent llei de pressupostos per a l'exercici 1997.  
Tercer  
S'aproven les bases per les quals es regeix aquesta convocatòria, incloses com a annex I d'aquesta ordre, i també els models de sol·licitud, inclosos com a annexos II i III.  
DISPOSICIONS FINALS  
Primera  
Delegar la Direcció General de Centres Docents per a la facultat de concedir o denegar aquestes ajudes.  
Segona  
Autoritzar les direccions generals de Centres Docents i d'Ordenació i Innovació Educativa i Política Lingüística per a la facultat de dictar, en l'àmbit de les respectives competències, les resolucions i les instruccions necessàries per al desplegament i execució d'aquesta ordre.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Quarta  
Contra aquesta ordre, que posa fi a la via administrativa, podrà interposar-se, després de la comunicació a la consellera de Cultura, Educació i Ciència, recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors de la seua publicació, d'acord amb el que estableixen l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 57 i 58 de la Llei de la Jurisdicció Contenciosa Administrativa, sense perjudici que puga interposar-se'n qualsevol altre que s'estime procedent.  
València, 1 de juliol de 1996  
La consellera de Cultura, Educació i Ciència,  
MARCELA MIRó PÉREZ  
ANNEX I  
Bases de la convocatòria  
Primera. Objectiu i característiques dels projectes  
1. Serà considerat com a projecte de compensació educativa tot projecte de centre que reculla aspectes específics adreçats a incorporar o prorrogar actuacions educatives compensadores que discriminen positivament sectors desafavorits per circumstàncies de tipus geogràfic, socioeconòmic, cultural o ètnic.  
2. Tindran aquesta consideració tots els projectes de compensació educativa dels centres privats concertats que ja van ser subvencionats per la Resolució de 25 de setembre de 1995, de la Direcció General de Centres Docents (DOGV núm. 2.605, de 16 d'octubre).  
3. Per la seua natura, els projectes de compensació educativa han de presentar les característiques pròpies d'un projecte d'innovació educativa adaptat a les peculiaritats de la comunitat educativa en què s'ha d'aplicar. A aquest efecte, la seua elaboració i desplegament haurà de produir-se d'acord amb la circular conjunta sobre projectes de compensació educativa, de 10 de maig de 1992, de la Direcció General de Centres i Promoció Educativa i de la Direcció General d'Ordenació i Innovació Educativa.  
Segona. Participants  
Podran participar en aquest concurs públic d'ajudes els centres privats concertats d'Educació Primària/EGB ubicats a la Comunitat Valenciana.  
Tercera. Sol·licituds i documentació  
1. Pròrroga de projectes  
Els centres que despleguen un projecte de compensació educativa, aprovat per la Resolució de 25 de setembre de 1995 abans esmentada, i consideren la necessitat de la seua continuació, sense perjudici de les modificacions que calga introduir en el projecte inicial aprovat, podran sol·licitar la pròrroga d'aquest formalitzant la sol·licitud que figura com annex II d'aquesta ordre, tot acompanyant-la de la documentació següent:  
- Original i dues còpies d'una memòria sobre les actuacions de compensació educativa, que haurà de tenir una extensió màxima de 10 fulls i recollir els aspectes següents:  
a) Grau de consecució dels objectius.  
b) Propostes de modificació, si escau, que cal introduir en el projecte de compensació educativa del centre per al curs 1996-97.  
c) Proposta raonada dels recursos necessaris per a desplegar el projecte.  
- Còpia de l'acta de la reunió celebrada pel claustre de professors, en què s'aprove l'esmentada memòria.  
- Còpia de l'acta de la reunió celebrada pel consell escolar del centre, en què s'aprove l'esmentada memòria.  
- Fotocòpia compulsada de la Targeta de Persones Jurídiques i Entitats en general, en què conste el NIF de l'entitat.  
2. Projectes nous  
Els centres que vulguen iniciar un projecte de compensació educativa podran sol·licitar la participació en aquest concurs públic d'ajudes formalitzant la sol·licitud que figura com a annex III d'aquesta ordre, adjuntant-hi la documentació següent:  
- Original i dues còpies d'una memòria que sobre els aspectes específics de la compensació de desigualtats haurà de ser inclosa en el projecte de compensació educativa del centre per al curs 1996-97. Aquests aspectes giraran a l'entorn de:  
a) Característiques socioeconòmiques i culturals de l'àmbit territorial d'incidència.  
b) Problemes educatius que motiven la sol·licitud.  
c) Objectius que es pretenen aconseguir.  
d) Aspectes organitzatius, curriculars i metodològics que han d'incloure's en el projecte curricular del centre per al desplegament del projecte de compensació educativa.  
e) Previsió de la duració o temporalització del projecte.  
f) Situació laboral del professorat de la plantilla del centre.  
g) Proposta raonada dels recursos extraordinaris necessaris.  
h) Procediment d'avaluació que s'ha d'aplicar.  
- Còpia de l'acta de la reunió celebrada pel claustre de professors, en què s'aprove l'esmentada memòria.  
- Còpia de l'acta de la reunió celebrada pel consell escolar del centre, en què s'aprove l'esmentada memòria.  
- Fotocòpia compulsada de la Targeta de Persones Jurídiques i Entitats en general, en què conste el NIF de l'entitat.  
Quarta. Presentació i termini  
1. Les sol·licituds, juntament amb la documentació assenyalada en la base anterior, hauran d'anar adreçades a la Direcció General de Centres Docents i podran ser presentades a les direccions territorials de Cultura i Educació, a les oficines d'Informació, Iniciatives i Reclamacions de la Generalitat Valenciana, o a través de qualsevol dels mitjans establerts en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació a l'oficina de correus corresponent haurà de fer-se en sobre obert per tal que l'exemplar destinat a la Conselleria de Cultura, Educació i Ciència siga segellat i datat pel funcionari abans de ser certificat.  
2. El termini per a la presentació de sol·licituds finalitzarà el 20 de setembre de 1996. L'incompliment d'aquest termini en determinarà automàticament l'exclusió.  
Cinquena. Ajudes  
1. Les ajudes consistiran en assignacions específiques en concepte de sobredotació per despeses de personal i/o funcionament, a fi de desplegar el projecte de compensació educativa del centre corresponent al curs 1996-97.  
2. Les assignacions econòmiques específiques es determinaran en funció de l'avaluació efectuada per l'administració educativa i de les disponibilitats pressupostàries.  
Sisena. Proposta de resolució  
1. L'examen i la valoració dels expedients presentats i la consegüent proposta de concessió i denegació de les ajudes , correspondrà a una comissió composta per:  
- El director o directora general de Centres Docents o persona en qui delegue, qui n'actuarà com a president o presidenta.  
- El cap o la cap del Servei d'Ordenació Acadèmica de la Direcció General d'Ordenació i Innovació Educativa i Política Lingüística.  
- El cap o la cap de la Secció d'Educació Infantil, Primària i Compensatòria del Servei de Planificació de la Direcció General de Centres Docents.  
- Un inspector o inspectora d'Educació en representació de cadascuna de les direccions territorials de Cultura i Educació, designats pels respectius directors o directores territorials.  
- Un assessor o assessora de compensació de les desigualtats d'un centre de professors, designat per la Direcció General d'Ordenació i Innovació Educativa i Política Lingüística.  
- Un director o directora d'un col·legi públic d'Educació Primària, en què es desplegue un projecte de compensació educativa, designat per la Direcció General d'Ordenació i Innovació Educativa i Política Lingüística.  
- Un funcionari o funcionària de la Direcció General d'Ordenació i Innovació Educativa i Política Lingüística, designat pel director o directora general. Aquest funcionari o funcionària n'actuarà, a més, com a secretari o secretària.  
Tots els membres abans esmentats tindran veu i vot.  
A les reunions de la Comissió podran assistir, amb veu però sense vot, representants dels sindicats que formen part de la Mesa Sindical Sectorial d'Educació.  
2. En allò no previst en l'anterior punt, la comissió ajustarà el seu funcionament al que s'estableix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
3. La comissió efectuarà la valoració dels expedients presentats tenint en compte les bases de la convocatòria i considerarà d'atenció preferent aquells centres que oferesquen alternatives educatives viables i presenten les característiques següents:  
a) Centres ubicats a zones urbanes marginals, els projectes dels quals donen prioritat a l'atenció d'aspectes relacionats amb:  
- El tractament específic de l'absentisme, rebuig i deserció escolar;  
- L'educació intercultural i el respecte a les minories ètniques;  
- La integració escolar, familiar i social;   
- La promoció de la salut.  
b) Pròrroga de projectes de compensació educativa que ja hagen estat avaluats positivament per l'administració educativa.  
4. La comissió, una vegada realitzada l'avaluació de la documentació presentada pels centres, elevarà la corresponent proposta de resolució de concessió i denegació de les ajudes a la Direcció General de Centres Docents. Aquesta proposta de resolució inclourà:  
a) Les quantitats assignades als centres beneficiaris per al primer quadrimestre del curs 1996-97.  
b) Els percentatges de distribució de les ajudes que puguen correspondre als beneficiaris per a la resta del curs escolar 1996-97 sobre la dotació pressupostària de què es dispose en l'exercici 1997. Aquests percentatges seran els mateixos resultants del repartiment de les ajudes per al primer quadrimestre del curs.  
Setena. Resolució  
1. Pel que fa a les ajudes per al primer quadrimestre del curs escolar 1996-97, realitzada la proposta de la comissió sobre l'adjudicació de quantitats i la denegació de subvenció a les entitats que no complisquen els requisits previstos en l'ordre de convocatòria, la Direcció General de Centres Docents resoldrà, per delegació de la consellera de Cultura, Educació i Ciència, aquesta convocatòria.  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.  
2. La resolució a què fa referència aquesta base caldrà que siga dictada en el termini màxim de sis mesos comptadors del dia de l'entrada en vigor d'aquesta ordre. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.  
Aquesta resolució serà publicada en el Diari Oficial de la Generalitat Valenciana especificant-hi, entre altres aspectes, el termini de què disposarà la Direcció General de Centres Docents per a efectuar les propostes de pagament, el qual no haurà d'excedir els sis mesos comptadors de la publicació de la resolució.  
3. Pel que fa a la resta del curs escolar 1996-97, la Direcció General de Centres Docents, per delegació de la consellera de Cultura, Educació i Ciència, una volta conegudes les disponibilitats pressupostàries establertes per la Llei de Pressupostos de la Generalitat Valenciana per a l'exercici 1997 i fent ús dels percentatges de distribució assenyalats en la proposta de resolució per la comissió avaluadora d'aquestes ajudes, dictarà la resolució en què consten les ajudes concedides als centres beneficiaris per al desplegament del projecte de compensació educativa durant la resta del curs escolar 1996-97.   
Vuitena. Control, justificació i règim de pagament de les ajudes.  
1. Atès el caràcter de sobredotació per despeses de personal i/o funcionament d'aquestes ajudes, en els documents de control de l'activitat econòmica del centre caldrà que s'hi especifique clarament els ingressos i les despeses que es produïsquen per raó del projecte de compensació educativa subvencionat per aquesta convocatòria. Així mateix, la documentació de caràcter econòmic acreditativa de les despeses efectuades per al desplegament del projecte de compensació educativa haurà de contenir referència expressa de la destinació de la despesa a les actuacions derivades d'aquest projecte.  
2. Els centres, per a poder rebre els recursos concedits per raó d'aquesta convocatòria, hauran de justificar documentalment davant de la Direcció General de Centres Docents les despeses que específicament haja suposat el desplegament del projecte de compensació educativa. A aquest efecte, els centres hauran de presentar els documents d'índole econòmica que justifiquen, per import igual o superior a l'ajuda concedida, les despeses de personal o de funcionament previstes en el projecte original o, en cas de pròrroga, en la memòria, com a necessaris per a la seua implantació i desplegament.  
3. L'ajuda econòmica concedida per al primer quadrimestre del curs escolar 1996-97 serà satisfeta íntegrament quan el centre haja presentat la documentació justificativa a què fa referència l'apartat anterior.  
No obstant això, podrà efectuar-se una bestreta de pagament equivalent al 40% de la subvenció concedida immediatament una vegada resolta la convocatòria, condicionada a la sol·licitud prèvia per part de l'entitat beneficiària i a la presentació per aquesta en el termini de vint dies naturals comptadors de la publicació de la resolució definitiva en el Diari Oficial de la Generalitat Valenciana, d'un aval bancari per import de l'esmentat 40% i de la còpia acreditativa del dipòsit d'aquest efectuat davant els serveis territorials de la Conselleria d'Economia i Hisenda de la respectiva província. En aquest aval s'especificarà, com a únic beneficiari, la Direcció General de Centres Docents de la Conselleria de Cultura, Educació i Ciència. En cas d'acollir-se a aquesta bestreta, el 60% restant serà fet efectiu quan es justifique documentalment la totalitat de la quantitat concedida.  
4. El termini per a la presentació de la totalitat de la documentació acreditativa de les despeses corresponents al primer quadrimestre del curs escolar 1996-97 finalitzarà el 5 de desembre de 1996.  
5. L'ajuda econòmica que puga concedir-se per a la resta del curs escolar 1996-97 serà satisfeta aplicant el mateix procediment establert en l'apartat 3 d'aquesta base.  
6. El termini per a la presentació de la totalitat de la documentació acreditativa de les despeses corresponents a la resta del curs escolar 1996-97 finalitzarà el 5 de juliol de 1997.  
Tota la documentació a què es refereixen els apartats anteriors haurà de ser original o fotocòpies compulsades.  
Novena. Obligacions dels centres  
1. Els centres privats concertats d'Educació Primària/EGB que resulten beneficiaris d'aquesta convocatòria es comprometen, a més a més del control i justificació dels recursos econòmics assenyalats en la base vuitena, a:  
a) Reflectir en la programació general anual i en la memòria de fi de curs la incidència específica dels aspectes compensadors en les activitats del centre.  
b) Comunicar a la Direcció General de Centres Docents de la Conselleria de Cultura, Educació i Ciència l'obtenció de subvencions o ajudes per a la mateixa finalitat, provinents d'altres administracions o ens públics o privats.  
Deu. Anul·lació dels projectes o disminució dels recursos  
1. L'incompliment de qualsevol de les condicions recollides en aquesta convocatòria podrà ser causa de l'anul·lació de la concessió d'ajudes o de la disminució dels recursos.  
2. Pel que fa a la modificació de la resolució de la concessió i del reintegrament de les quantitats percebudes, s'aplicarà el que estableixen els apartats 8 i 9 de l'article 47 del Decret Legislatiu de 26 de juny de 1991 (DOGV núm. 1588, de 17 de juliol), pel qual s'aprova el Text Refós de la Llei d'Hisenda Pública de la Generalitat Valenciana.